Sojojin Nijar da na Amirka sun mutu a cikin Nijar | Labarai | DW | 05.10.2017
Sojan Nijar da na kasashen waje yayin da suke sintiri a iyaka da Mali
Wata majiya ta tsaro ta kasar ta Nijar ta shaida wa kamfanin dillancin labaran kasar Faransa na AFP cewa, sun yi rashin sojoji da dama a yankin jihar Tillabery mai makwabtaka da kasar Mali ba tare da bada wani adadi ba. Sai dai rundunar sojojin Amirka a Afirka ta Africom ta tabbatar da mutuwar sojojin Amirka guda uku, wasu kuma sun jikkata, yayin da ita ma jaridar New York Times ta kasar Amirka ta tabbatar da mutuwar sojojin na Amirka uku yayin da kuma wasu guda biyu da suka samu raunuka.
Mai magana da yawun fadar shugaban Amirka Sarah Sanders ta sanar wa manema labarai a birnin Washington cewa Shugaba Donald Trump ya sami labarin harin na Nijar ba tare da ta yi wani karin bayani ba.
A tsakiyar watan Satumba ne gwamnatin Nijar ta tsawaita dokar ta baci a yankin jihar Tillabery da ke yammacin kasar da kuma Diffa da ke gabashi. Sai dai ya zuwa yanzu babu wani bayani daga hukumomin na Jamhuriyar Nijar.
Muhimman kalmomi Nijar, Amirka, Sojoji, Africom, Mali, Tillabery, 'Yan ta'adda, Hari, Donald Trump, Sarah Sanders, New York Times
Permalink https://p.dw.com/p/2lEft
Amirka za ta inganta tsaro a Afirka 26.10.2017